Diari Oficial de la Generalitat Valenciana


Sumari del DOGV 2979, del 25-04-1997 (1997/905078)

Resolució de 3 de setembre de 1996 de la Direcció General de Qualitat Ambiental, de la Conselleria de Medi Ambiental, per la qual es formula declaració d'impacte ambiental.
----------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/1996/09/03/(1)/dof/vci/html**

### Dades del document

Número de DOGV
:   2979

Data del DOGV
:   25-04-1997

Secció del DOGV
:   I. DISPOSICIONS GENERALS

Número del document
:   1997/905078


Data del document
:   03-09-1996

Organisme emissor


Tipus de document
:   Resolució

Descriptors 

:   * Calles
    * impacte ambiental
    * vigilància del medi ambient

Resolució de 3 de setembre de 1996 de la Direcció General de Qualitat Ambiental, de la Conselleria de Medi Ambient, per la qual es formula declaració d'impacte ambiental. Vist l'expedient 272/95-AIA, referent a la legalització i sol·licitud d'ocupació de forest públic d'una mina de caolí anomenada "Padre Vicente" (o "Pascualillos"), que s'emmarca dins de la concessió minera núm. 1.747, del terme municipal de Calles (Els Serrans), promogut pel Sr. Julio César Meri   
Vist que, en data 10 d'octubre de 1995, la Direcció Territorial de Medi Ambient trasllada l'estudi d'impacte ambiental presentat pel Sr. Joaquín E. Minguez Bori i altre en sol·licitud d'ampliació d'ocupació de terrenys pertanyents a la forest d'utilitat pública núm. 45 "Los Rodenos",   
Vist que l'estudi d'impacte ambiental ha sigut sotmès al tràmit d'informació pública, mitjançant un anunci publicat en el BOP de València núm. 31, de data 6 de febrer de 1996, per l'Ajuntament de Calles, dins del tràmit d'obtenció de la llicència d'activitat sol·licitada pel Sr. Julio César Merino Montes, sense que s'hi presentaren al·legacions, segons consta en l'expedient remés per la Comissió Provincial de Qualificació d'Activitats en data 5 de juliol de 1996,   
   
Vist que en l'expedient municipal, com també en la documentació remesa pel promotor a aquesta direcció general en dates 8 de gener i 23 de febrer de 1996, consten escrits d'autorització dels titulars de la concessió minera, Sr. Joaquín E. Domínguez i Sr. Jesús Mínguez Tortajada, a favor de l'actual explotador de la mina Sr. Julio César Merino Montes, per a realitzar les labors d'explotació minera i per a realitzar els tràmits administratius oportuns tendents a obtenir la preceptiva llicència d'activitat,   
   
Vist que, com a conseqüència de les consultes realitzades, es va rebre, en les dates que s'indiquen, les següents respostes:   
- informe de l'arquitecte municipal, remés per l'Ajuntament de Calles (11 de desembre de 1995), en què s'expressa que no hi ha inconvenient urbanístic per al desenvolupament de l'activitat minera en qüestió.   
- informe del Servei Territorial d'Indústria i Energia (1 de desembre de 1995) en què manifesta que no es distingeix inconvenient a accedir a allò sol·licitat pel titular de la concessió minera.   
- tres informes (arqueològic, etnològic i arquitectònic) remesos per la Direcció General de Patrimoni Artístic (16 de gener de 1996), en els quals es posa de manifest l'existència de tres jaciments arqueològics, d'època ibèrica, al voltant de l'àrea afectada, anomenats "Collado de la Hoya de Antaño", "La Torrecilla" i "Casas de la Hoya de Antaño", dels quals s'aporta fitxa i plànol de situació. De la dita informació es comprova que tots ells es localitzen pròxims entre ells i a una distància mínima de l'explotació d'un quilòmetre.   
- informe de la Direcció Territorial de Medi Ambient (2 de febrer de 1996) en què, a la vista d'altres informes tècnics corresponents, expressa:   
\* Que els terrenys sol·licitats pertanyen a la forest d'utilitat pública núm. 45 "los Rodenos", partida Pascualillo, de propietat de l'Ajuntament de Calles.   
\* Que els terrenys estan sense vegetació sobre els terrenys explotats prèviament, amb superfícies planes o poc inclinades, cosa que facilita la infiltració de les aigües.   
\* Per tot això, el dit projecte no presenta majors inconvenients d'impacte que els realitzats prèviament. Així mateix, no afecta cap via pecuària classificada.   
Tot el qual informa a tenor de l'article 62 de la Llei 3/1993, Forestal de la Comunitat Valenciana; de la Llei 3/95, de Vies Pecuàries; de la Llei 4/89, de Conservació dels Espais Naturals i de la Flora i Fauna Silvestre, i de la Llei 11/1994, d'Espais Naturals Protegits de la Comunitat Valenciana.   
Atès que el projecte afecta un àrea ja degradada per anteriors actuacions mineres, en un vessant de fort pendent en què es presenten talussos artificials verticals i subverticals fins 30 m d'alçària, que assoleixen fins la cota 880 m (de la base topogràfica aportada), amb molt escasses possibilitats de poder ser restaurats de forma eficaç, si bé es localitza en un àrea de conca visual extrínseca molt reduïda,   
Atès que el projecte presentat pretén continuar l'explotació en dos sectors, per als quals es demana l'ampliació d'ocupació, situats un al sud (fins la cota 875 m) i un altre al nord (fins poc més de la cota 915 m) de l'explotació existent i es preveu així mateix el sanejament dels fronts existents mitjançant el seu escalonament en bancs de 7 m d'alçària i 66ø d'inclinació, separats per bermes de 4 m d'amplària,   
Atès que les dues àrees d'ampliació de l'explotació, les ocupacions de les quals se sol·licita, corresponen realment a terrenys d'acusat pendent que a més es troben coberts per una densa vegetació natural formada per pineda i matollar mediterrani, la qual cosa ha pogut ser comprovada sobre el terreny i ho posa també de manifest la documentació cartogràfica i fotografies que es troben en l'estudi d'impacte ambiental,   
Atès que el projecte examinat constitueix un dels supòsits fàctics en els qual resulta preceptiva la formulació d'una declaració d'impacte ambiental prèvia a la resolució administrativa que s'adopte per a la seua aprovació definitiva, segons es desprèn de l'article 5é de la Llei d'Impacte Ambiental i els concordants del seu reglament,   
Atès que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana i en les altres disposicions que li són aplicables,   
   
Atès que l'article cinquè de la Llei 2/1989 atribueix la competència a l'òrgan ambiental, per a la declaració d'impacte ambiental dels projectes als quals s'aplique aquesta llei,   
Atès que el Reglament Orgànic i Funcional de la Conselleria de Medi Ambient, text refós aprovat per l'Ordre de 23 de juny de 1994, del conseller de Medi Ambient atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.   
   
Per tot això, fent ús de les facultats que tinc legalment atribuïdes, formule la següent Declaració d'Impacte Ambiental:   
   
Primer   
Estimar acceptable, a l'únic efecte ambiental, i sense perjudici de la prèvia obtenció de les autoritzacions sectorials que li siguen aplicables, la legalització de la mina "Pascualillos", dins de la concessió minera "Padre Vicente" núm. 1.747, del terme municipal de Calles, com també la seua ampliació en les zones d'ocupació de forest d'utilitat pública sol·licitades, d'acord amb la documentació tramitada i el compliment de les condicions següents:   
   
L'ocupació i consegüent explotació del sector nord quedaran limitades a la cota de 880 m, en lloc de la pretesa (d'uns 917 m), a fi de no augmentar qualitativament la magnitud dels severs impactes existents.   
Prenent en compte les condicions especials que concorren en aquesta explotació, amb talussos molt abruptes i la inexistència d'altres alternatives, almenys a curt i mitjà termini, per a sanejar-los, s'admet el disseny de restauració proposat, amb bancs de 7 m d'alçària màxima i 66ø d'inclinació màxima, separats per bermes almenys de 4 m d'amplària. Tot això amb observació de la limitació imposada en el punt precedent i sense perjudici de les autoritzacions que corresponga atorgar per part del Servei Territorial d'Indústria i Energia, sempre que es justifique la seua idoneïtat des del punt de vista de l'estabilitat de talussos i de les normes de seguretat minera.   
Les labors de restauració hauran de ser alternades amb les d'explotació, prenent en compte la prioritat d'executar les primeres tan bon punt el desenvolupament de l'explotació ho permeta. En aquest sentit, els successius plans anuals de labors que s'han de presentar per a la seua autorització davant el Servei Territorial d'Indústria i Energia hauran de realitzar-se justificant degudament aquesta condició ambiental.   
Es recorda al promotor la prohibició de realitzar qualsevol tipus d'abocament no autoritzat; especialment d'olis o altres residus generats pel manteniment de la maquinària, que hauran de ser gestionats per un taller o gestor autoritzats, d'acord amb la Llei 20/86, Bàsica de Residus Tòxics i Perillosos.   
Si durant el procés d'explotació de la pedrera, i a pesar de no ser molt probable la seua existència en la nova zona que s'ha d'ocupar, es trobaren restes paleontològiques, arqueològiques o etnogràfiques, el titular quedarà obligat a fer saber aquest fet a la Conselleria de Cultura, de manera immediata i a adoptar les mesures pertinents per a la seua protecció i conservació.   
El promotor queda obligat a presentar davant el Servei Territorial d'Indústria i Energia, abans del 31 de gener de cada any, un informe anual en què es recullen el balanç i l'estat actual de l'explotació, respecte als volums extrets i aprofitats i a l'aplicació de les mesures protectores i correctores previstes en el pla de restauració-estudi d'impacte ambiental, com també qualsevol possible incidència en el seu desenvolupament. El Servei Territorial d'Indústria i Energia remetrà a aquesta Conselleria una còpia de l'esmentat informe.   
   
Segon   
Notificar als interessats que contra aquesta resolució, pel fet de ser un acte de tràmit que no posa fi al procediment ni produeix indefensió, no es pot interposar cap recurs, sense perjudici d'utilitzar els mitjans que en defensa del seu dret estimen pertinents.   
   
Tercer   
Publicar en el Diari Oficial de la Generalitat Valenciana aquesta declaració d'Impacte Ambiental.   
   
València, 3 de setembre de 1996.- La directora general de Qualitat Ambiental: Gloria Arnandis Boix.


Còpia Permalink ELI